Shalako
Shalako je britansko-zapadnonjemački vestern film snimljen 1968. godine u režiji Edwarda Dmytryka. Predstavlja adaptaciju istoimenog romana američkog pisca Louisa L'Amoura. Protagonist, čiji lik tumači Sean Connery je lovac i tragač koji nastoji spasiti grupu evropskih aristokrata, lovaca i pustolova koja je postala metom Apača koji ih nastoje pobiti.

Shalako je predstavljao jedan od ambicioznijih projekata producenta Euana Lloyda, a njegovu najveću atrakciju je trebao predstavljati Connery, koji je tada bio na vrhuncu popularnosti zbog nastupa u seriji filmova o Jamesu Bondu. Connery je sa oduševljenjem prihvatio ponudu da prvi put u karijeri nastupi u vesternu, dijelom zbog toga što je bio veliki poklonik žanra od najranijeg djetinjstva, a dijelom i zbog toga što se nastojao što više udaljiti od uloge Bonda i dokazati da je uspješan i u drugim žanrovima. Conneryjevo potpisivanje ugovora je omogućilo da se prikupe dodatna sredstva, ali i okupi prilično impresivna glumačka ekipa među kojom se isticala francuska zvijezda Brigitte Bardot. Kao lokacije za snimanje je, pak, korištena Almerija u Španiji, koja je tada često "glumila" američki Jugozapad u špageti vesternima. Lloyd je za uloge Apača, pak, koristio lokalne Rome umjesto američkih Indijanaca, za koje je, putujući po rezervatima, ustanovio da izgledaju previše gojazni da bi ih publika mogla shvatiti kao ozbiljnu opasnost po protagoniste.

Shalako je na kraju imao solidnu gledanost, ali se na kraju ispostavilo da ona nije dovoljna da bi pokrila troškove produkcije. Connery je kasnije izražavao žaljenje zbog svog nastupa, ne toliko zbog samog Shalaka, koliko zbog toga što je morao odbiti nastup u Aferi Thomasa Crowna koja je donijela uspjeh i slavu Steveu McQueenu. Za Bardot je, pak, Shalako predstavljao jedan od niza neuspjeha koji će je za nekoliko godina potaknuti da obustavi glumačku karijeru.

Uloge
 Sean Connery ... Moses Zebulon 'Shalako' Carlin  
 Brigitte Bardot ... Grofica Irina Lazaar  
 Stephen Boyd ... Bosky Fulton  
 Jack Hawkins ... Sir Charles Daggett  
 Peter van Eyck ... Baron Frederick von Hallstadt  
 Honor Blackman ... Lady Julia Daggett  
 Woody Strode ... Chato (poglavica Apača)  
 Eric Sykes ... Mako  
 Alexander Knox ... Sen. Henry Clarke  
 Valerie French ... Elena Clarke
 Julián Mateos ... Rojas  
 Don 'Red' Barry ... Buffalo  
 Rodd Redwing ... Chatov otac

Izvori

Vanjske veze 
 

Britanski filmovi
Zapadnonjemački filmovi
Vestern-filmovi
Authority control 2